1Te'uri xe ka 'ijla canok y xoj 'e pa bárco; suc'ulic xoj 'e c'a pa jyub Cos. Chucab 'ij, xoj 'e pa tinimit Ródas, te'uri xoj 'e c'a pa tinimit Pátara. 2Chila xka rik wi jun bárco chi ca 'e pa Fenícia, y xoj oc bi chupam. 3Xoj 'ec y xoj ic'aw chu c'ulel i jyub Chípre chi setel chuwi mar. Xui xkil panok, y xka canaj can pa moxim, man 'enam-ke c'a pa jyub Síria. Are xoj upon chila, xoj oc pa tinimit Tíro man i bárco 'o ekan cu canaj canok. 4Chila, xe ka tzucuj i creyent, y xoj canaj wukub 'ij cu'. Ique, xbix chique rumal u Tewal i Dios chi 'o i cu rik i ma Páblo pa Jerusalen; rumal-i xqui bij che chi n-ca 'e ta chila. 5Xui-ri, xic'aw i u wukub 'ij, xoj 'ec. Conojel i creyent xoj 'e qui jacha tzam tinimit junam cu' i quixokil calc'wal. Are xoj upon chu chi' i mar, xoj xuqui junam, y konojel xka tz'onoj che i Dios. 6Xe ka tz'ulej, xe ka 'ijla canok, y xoj 'el bi pa bárco. Te'uri xe tzalij chic chi cachoch. 7Xka maj chubi i ka be chuwi mar, y xoj 'e c'a pa tinimit Tolemáida; chila xkelej wi i ka be chuwi mar. Chila xe 'e ka 'ijla i creyent, y xoj canaj cu' jun 'ij. 8Chucab 'ij, i ma Páblo y yoj chi oj rachi'il, xoj 'ec; xoj 'e c'a pa tinimit Cesaréa. Are xoj upon chila, xoj 'e ru' rachoch i ma Felípe; chila xoj canaj wi ru'. I u patan ire, aj paxsanel re u tzij i Dios pa tak tinimit. Ire-le, jun chique i wukub je chatal jela canok, je aj 'anol opis chiquixol i creyent. 9I ma Felípe je 'o cajib u mi'al, n-ta cachijil. Ique je ajbil-re chique i winak wach cu 'alijinsaj i Dios chique. 10'O tan chi 'ij ka 'olem ru' i ma Felípe, are 'uri xc'un jun achi, ma Agábo u bi, petnak pa Judéa; ire xak ajbil-re chique i winak wach cu 'alijinsaj i Dios che. 11I achi-le xol oj u solij. Xu c'am i bant re i ma Páblo, y xu yut' i rakan u 'ab ire ru'. Te'uri xu bij chake: —I u Tewal i Dios u bim chwe chi i rajaw i bant-i, queje iri ca 'an che we xupon Jerusalen; ca yut' na. Je are i aj Israel winak que 'anaw che, te'uri quiqui jach piqui'ab i ne te aj Israel —xu bij i ma Agábo. 12Yoj, junam cu' i creyent aj Cesaréa, are xka ta ile, lic xka tz'onoj che i ma Páblo chi n-ca 'e ta Jerusalen. 13Xui-ri, ire xu la' u wach chake: —¿Wach quix tijin chu 'anic? ¿Wuchac quix o'ic? xa quix tijin chu chupic u cowil in c'ux. Yin in yij chic we cacaj quin qui yut'u; y n-xui ta la ile, xak in yij chic we quin camsax pa Jerusalen rumal re i Kajwal Jesucrísto —xu bij i ma Páblo. 14N-xoj tiqui ta chu 'atixic, rumal-i xka bij: —Chu 'ana ni Dios pacha i craj —xoj cha. Y n-xoj ch'aw ta chic. 15Te'uri xka yijba kib, y xka maj bi ka be pa Jerusalen. 16Xoj cachi'ilaj bi juban creyent aj Cesaréa; xak xa 'e jun achi ku', ma Nason u bi chi 'o tan chi junab u cojom u tzij i Kajwal. Ire aj Chípre winak, xui-ri, 'o rachoch pa Jerusalen y cu ya chake chi coj canaj ru'. 17Are xoj upon Jerusalen, i creyent lic que quicotic xoj qui c'ulaj cu'. 18Chucab 'ij, xoj 'e ru' i ma Páblo chu solixic i ma Jacóbo. Are xoj upon ru', ire je u molom ni'pa qui wi qui jolom i creyent. 19I ma Páblo xe u tioxij y xoc chu lapic chique ronojel ni'pa u 'anom i Dios chique i ne te aj Israel, are xu paxsaj u tzijol i Kajwal chique. 20Are xqui ta, xqui bij chi lic nim u 'ij i Dios. Te'uri xqui bij che: —Bay, wachalal, aweta'am chi jé u q'uial mil aj Israel qui jachom quib pu 'ab i Kajwal. Conojel ique 'is quiqui bij chi lic 'o u chac chiqui 'ana pacha u tz'ibam can i mam Moises. 21Xui-ri, 'o i je bin-nak chique chi yet junwi i c'utunic a 'anom chique i aj Israel chi je jekel naj. Qui tom ique chi yet a c'utum chique i winak chi n-tu chac quiqui 'ano pacha u bim can i mam Moises. Quiqui bij ique chi yet a bim chi n-tu chac we quiqui 'an i retal circuncision chique i cac'al. Xak quiqui bij chi yet a bim chi n-tu chac quiqui 'an pacha qui c'utum can i katit ka mam. Queje ile quiqui bij ique. 22¿Wach caka 'an 'ut? Man we xquetamaj i winak chi at 'o chi, quiqui mol quib. 23'Utz, caka bij yoj, we ca 'an iri pacha i caka bij chawe: cha 'ana jun rawasil pa rachoch i Dios pacha u tz'ibam can i mam Moises. Je 'o cajib achiab chakaxol cacaj quiqui tz'akatsaj jun rawasil pacha qui bim che i Dios chi quiqui 'an na. 24Are que 'e ique chi rawasic quib, xak jat yet cu'; cha rawasij awib cu' y cha tojo ni'pa i quiqui sach che ile. Te'uri ique, ca 'elsax qui wi. We queje ile ca 'an yet, conojel 'uri quiquil u be chi n-katzij taj ni'pa i qui tom chawij. Quiquil 'uri chi yet lic ca 'an pacha i tz'ibtal can chupam i ujer 'atbal tzij. (Queje ile, i je aj Israel winak, n-ta chic quiqui bij.) 25Xui-ri, i creyent chi ne te aj Israel winak, ya ka takom chubi jun wuj cu'; ka bim bi chique chi n-tu chac quiqui 'an pen u 'onquil ronojel pacha i tz'ibtal can chupam i ujer 'atbal tzij. Xui 'o u chac chi quiqui 'an iri: miqui tij i ti'ij chi xa sujtal chuwach jun tiox; xak miqui tij i quic'; xak miqui tij i ti'ij re chicop chi xa jitz'am; xak macuc'aj quib jun achi jun ixok we n-cachi'il ta quib. Queje ile ka tz'ibam bi chique i creyent chi ne te aj Israel winak, y co'on ile —xe cha che i ma Páblo. 26Chucab 'ij, i ma Páblo xe rachi'ilaj bi i cajib achiab; y junam xqui rawasij quib pacha 'ax quiqui 'an wi i aj Israel winak, 'anbal ch'am che quib chuwach i Dios. Te'uri i ma Páblo xa 'e pa rachoch i Dios chu bixquil che i sacerdóte chi, chupam wukub 'ij, ca q'uis i 'ij re i qui rawasil; are ca q'uis i 'ij-le, ique quiqui sujuj ni qui sipon chuwach i Dios. 27Are ya ca q'uis i wukub 'ij, i ma Páblo 'o pa rachoch i Dios. Che i 'ij-le, xak je 'o juban achiab chila, je c'un-nak pa Asia. Are xquil u wach i ma Páblo xe oc chi qui ch'ujersaxic conojel i winak. Xqui chap i ma Páblo y xe siq'uin chu bixquil i tzij-i: 28—Achiab kach aj Israel, ¡choj i to! Are i achi iri chi xa ipa ca 'e wi chu c'utic chique i winak chi n-tu chac i ka 'atbal tzij yoj oj aj Israel winak. Cu bij chi n-tu chac i ujer 'atbal tzij tz'ibtal can rumal i mam Moises, xak n-cu coj tu 'ij i ka rachoch i Dios-i. Y n-xui ta la ile, wo'or je u c'amom li juban achiab ne te aj Israel; je u c'amom li c'a paja, kajsabal re u 'ij i lo 'laj ka rachoch i Dios —xe cha. 29Queje xqui bij ile, man quilom i ma Páblo pa tinimit, rachi'il jun achi n-aj Israel taj. I achi-le chi rachi'ilam, ma Trófimo u bi, jun aj Efeso. Xqui ch'ob ique chi are ire-le chi ocnak pa rachoch i Dios ru' i ma Páblo, y n-are taj. 30Are 'uri lic xpaxtaj i ch'okowic pa tinimit, y conojel i winak xe c'un pa'anem. Xqui chap i ma Páblo y xqui charej bi chi sak. Te'uri xqui tz'ap-la i uchija re i rachoch i Dios. 31Ya quiqui camsaj te'ek, xui-ri xupon rason ru' i qui capitan i soldádo re i tinimit. Xupon rason ru' chi conojel i winak pa Jerusalen pacha tak je ch'ujernak pa tak be. 32Are 'uri xu mol qui chi' i soldádo, xak i caj'atzil, y xe 'e pa'anem pa qui molom wi quib i winak. Ique, are xquil u c'unic i capitan junam cu' u soldádo, xqui mayij u ch'ayic i ma Páblo. 33I capitan xtejeb ru' i ma Páblo, xu chapo, y xu tak u ximic ru' queb carena; te'uri xu tz'onoj chique i winak pachin ire-le, y wach u mac u 'anom. 34Xui-ri, i winak lic que ch'okowic, 'o i que siq'uin jewa, xak 'o i que siq'uin jela; 'is junwi que siq'uin chu bixquil. Rumal-i, i capitan n-cu maj ti usuc' wach quiqui bij, y xu tak u ya'ic pa cuartel. 35Are xe upon che i cholchol re i cuartel, i winak lic je ch'ujernak rumal i coywal, cacaj quiqui camsaj i ma Páblo. Rumal 'uri i soldádo xqui yac la bi piqui 'ab, tobal-re. 36Conojel i winak je teren bi chirij, que tijin chu bixquil: —¡Cha camok! —xe cha. 37Are ya quiqui coj te bi i ma Páblo pa cuartel, ire xu bij che i capitan: —¿Ca ya nawi chwe quin ch'aw jubi'? (Ile xu bij pu ch'awbal i capitan.) I capitan xu bij che: —¿Ca rik bari yet i ka ch'awbal yoj chi oj aj Griégo winak? 38¿N-are ta bari yet i aj Egípto winak chi, jela canok, xa yac ch'o'oj chirij i 'atol tzij, y xa c'am bi u tzam chique i cajib mil je aj camsanel, chila che i jyub tz'inilic? —xu bij i capitan. 39I ma Páblo xu bij che: —N-yin taj. Yin in aj Israel winak; in alaxnak pa tinimit Társo, jun tinimit nim u 'ij re i jyub Cilícia. Quin tz'onoj utzil chomal chawe, cha ya chwe que in 'ijla i winak —xu bij i ma Páblo. 40I capitan xu ya che chi ca ch'awic. I ma Páblo xtaq'ui che i cholchol y xu c'ut chique i winak ru' u 'ab chi che uxlan che i ch'okowic. Are xe uxlanic, xe u 'ijla piqui ch'awbal i aj Israel y xu bij:
LOS HECHOS WACH I XQUI 'AN I APOSTELAB 21